
Meteorológiai észlelők támogatása gépi látó rendszerrel

Az Országos Meteorológiai Szolgálat észlelő állomásain – például Siófokon – manapság az időjárási jelenségek egy részének mérése még becsléssel, az észlelők által történik. Ezeket a megfigyeléseket kihelyezett kamerák – például a meteorológiai webkamerák – segítségével is el lehetne végezni, továbbá olyan helyeken is sikerrel alkalmazható a képfeldolgozás, ahol nincsenek állomások csak webkamerák, így ott is becsléseket tehetnénk adatokra.
A dolgozat célja bemutatni, hogyan lehet különböző kényszerfeltételek mellett képfeldolgozás segítségével egy olyan rendszert elkészíteni, mely hatékonyan közreműködik a meteorológiai észlelők munkájában, kiegészítve becsléseiket, megfigyeléseiket. Első körben ismerteti, hogyan lehet különböző küszöbölő eljárások alkalmazásával felhőket detektálni, az oktában mért borultságát kiszámítani, majd a felhőt az ismert típusokba sorolni. Ezután a magassági szélirány rövid időn belül elkészült sorozatképek alapján történő meghatározása a cél. Végül pedig egy egészen más megközelítésben a kamera védőbúrájára csapódó esőcseppek felismerésével az esőzés kezdeti és befejeződési időpontjának a becslését írja le.
A dolgozat rávilágít arra a tényre, hogy meteorológiai területen az észlelők által kihelyezett kamerák képeinek elemzése ígéretes és költséghatékony kutatásnak számít hazánkban.



